CELEX: E2016C0185
Language: hr
Date: 2016-10-12 00:00:00
Title: Odluka Nadzornog tijela EFTA-e br. 185/16/COL оd 12. listopada 2016. o odobravanju plana performansi mreže za drugo referentno razdoblje plana performansi jedinstvenog europskog neba (2015.–2019.) [2017/134]

26.1.2017   
            
            
               HR
            
            
               Službeni list Europske unije
            
            
               L 21/116
            
         ODLUKA NADZORNOG TIJELA EFTA-e
   br. 185/16/COL
   оd 12. listopada 2016.
   o odobravanju plana performansi mreže za drugo referentno razdoblje plana performansi jedinstvenog europskog neba (2015.–2019.) [2017/134]
   NADZORNO TIJELO EFTA-e,
   uzimajući u obzir Akt iz točke 66.t Priloga XIII. Sporazumu o EGP-u (Uredba (EZ) br. 549/2004 Europskog parlamenta i Vijeća od 10. ožujka 2004. o utvrđivanju okvira za stvaranje jedinstvenog europskog neba, kako je izmijenjena) kako je prilagođen Sporazumu o EGP-u njegovim Protokolom 1., a posebno njegov članak 11. stavak 1.,
   uzimajući u obzir Akt iz točke 66.xf Priloga XIII. Sporazumu o EGP-u (Provedbena uredba Komisije (EU) br. 390/2013 od 3. svibnja 2013. o utvrđivanju plana performansi za usluge u zračnoj plovidbi i mrežne funkcije) kako je prilagođen Sporazumu o EGP-u njegovim Protokolom 1., a posebno njegov članak 6. točku (d),
   budući da:
   
               (1)
            
            
               U skladu s Aktom navedenim u točki 66.wn Priloga XIII. Sporazumu o EGP-u (Uredba Komisije (EU) br. 677/2011 od 7. srpnja 2011. o utvrđivanju detaljnih pravila za provedbu mrežnih funkcija za upravljanje zračnim prometom (ATM) i izmjeni Uredbe (EU) br. 691/2010), upravitelj mreže treba doprinositi provedbi programa mjerenja učinkovitosti.
            
         
               (2)
            
            
               U skladu s Provedbenom uredbom (EU) br. 390/2013, upravitelj mreže sastavio je plan performansi mreže za drugo referentno razdoblje plana performansi jedinstvenog europskog neba (2015. – 2019.).
            
         
               (3)
            
            
               Plan performansi mreže ocijenjen je u odnosu na ciljeve performansi na razini Unije (1) te, mutatis mutandis, u odnosu na kriterije navedene u Prilogu IV. Provedbenoj uredbi (EU) br. 390/2013, kao i na druge zahtjeve iz te Uredbe.
            
         
               (4)
            
            
               Ta je ocjena pokazala da je plan performansi mreže u skladu s navedenim ciljevima, kriterijima i zahtjevima. Posebno u pogledu sigurnosti, okoliša i kapaciteta – nekih od ključnih područja performansi – ciljevi navedeni u planu jednaki su odgovarajućim ciljevima na razini Unije te su stoga sukladni tim ciljevima na razini Unije. U pogledu troškovne učinkovitosti, još jednog ključnog područja performansi, ciljevi navedeni u planu također su sukladni ciljevima na razini Unije, s obzirom na to da je trend smanjenja utvrđenog jediničnog troška iznad cilja postavljenog na razini Unije.
            
         
               (5)
            
            
               Stoga je primjereno da Nadzorno tijelo EFTA-e odobri završnu verziju plana performansi mreže, u izdanju iz lipnja 2015., kako ga je sastavio upravitelj mreže.
            
         DONIJELA JE OVU ODLUKU:
   Članak 1.
   Odobrava se plan performansi mreže za drugo referentno razdoblje plana performansi jedinstvenog europskog neba (2015. – 2019.), u izdanju iz lipnja 2015., kako ga je podnio upravitelj mreže.
   Članak 2.
   Ova Odluka stupa na snagu dvadesetog dana od dana objave u Dodatku o EGP-u Službenom listu Europske unije.
   
      Sastavljeno u Bruxellesu 12. listopada 2016.
      
         
            Za Nadzorno tijelo EFTA-e
         
         Sven Erik SVEDMAN
         
            Predsjednik
         
         Helga JÓNSDÓTTIR
         
            Članica Kolegija
         
      
   
   
      (1)  Akt iz točke 66.xe Priloga XIII. Sporazumu o EGP-u (Provedbena odluka Komisije 2014/132/EU od 11. ožujka 2014. kojom se postavljaju ciljevi performansi na razini Unije za mrežu za upravljanje zračnim prometom i granične vrijednosti za upozoravanje za drugo referentno razdoblje od 2015. do 2019. godine).